REPUBLIKA SRBIJA

NARODNA SKUPŠTINA

Odbor za prava deteta

23 Broj: 06-2/5-19

30. januar 2019. godine

B e o g r a d

Z A P I S N I K

 OSME SEDNICE ODBORA ZA PRAVA DETETA

ODRŽANE 28. JANUARA 2019. GODINE

Sednica je počela u 12,10 časova.

 Sednici su prisustvovali članovi Odbora: Nada Lazić, zamenik predsednika Odbora, Veroljub Arsić, potpredsednik Narodne skupštine, prof. dr Vladimir Marinković, potpredsednik Narodne skupštine, Gordana Čomić, potpredsednik Narodne skupštine, Milanka Jevtović Vukojičić, predsednik Odbora za rad, socijalna pitanja, društvenu uključenost i smanjenje siromaštva, Sandra Božić, dr Danijela Stojadinović, Nataša Mihailović Vacić, dr Sanda Rašković Ivić i Marko Đurišić.

Sednici Odbora su prisustvovali zamenici odsutnih članova Odbora: Milija Miletić (Ana Karadžić, član), Enis Imamović (Nataša Mićić, član) i Arpad Fremond (Elvira Kovač, član).

Sednici Odbora nisu prisustvovali Maja Gojković, predsednik Odbora, Đorđe Milićević i Vjerica Radeta, potpredsednici Narodne skupštine, kao ni sledeći članovi Odbora Jelena Mijatović, Dubravka Filipovski, Nataša Sp. Jovanović, Milena Ćorilić, Marija Jevđić, prof. dr Dragoljub Mićunović, Srđan Nogo, dr Ana Stevanović niti njihovi zamenici.

Sednici Odbora je prisustvovao narodni poslanik Miroslav Aleksić (zamenik člana, Marko Đurišić, član).

Sednici su prisustvovali prof. dr Slavica Đukić Dejanović, ministar bez portfelja zadužena za demografiju i populacionu politiku i predsednik Saveta za prava deteta Vlade Republike Srbije, kao i Stana Božović, državni sekretar u Ministarstvu za rad, zapošljavanje, boračka i socijalna pitanja. Takođe, sednici su prisustvovale Maja Đorđević, samostalni savetnik i Tina Aničić, savetnik u kabinetu ministra bez portfelja zaduženog za demografiju i populacionu politiku, kao i Danijela Čukić Vlahović, samostalni savetnik u Ministarstvu za rad, zapošljavanje, boračka i socijalna pitanja - Sektor za brigu o porodici i socijalnu zaštitu.

 Na predlog predsednika Odbora, jednoglasno (13 „za“) je usvojen sledeći:

D n e v n i r e d

1. Razmatranje Izveštaja o radu Saveta za prava deteta Vlade Republike Srbije, koji je podnelo Ministarstvo za rad, zapošljavanje, boračka i socijalna pitanja (23 Broj 02-3873/18 od 18. decembra 2018. godine);

2. Određivanje člana Odbora za pristupanje formiranju i delovanju Nacionalne koalicije za okončanje dečjih brakova u Republici Srbiji;

3. R a z n o.

Pre prelaska na rad po utvrđenom dnevnom redu, Odbor je jednoglasno (13 „za“) i bez primedbi usvojio zapisnike Šeste sednice Odbora, održane 6. decembra 2018. godine i zapisnik Sedme sednice Odbora, održane 18. decembra 2018. godine.

**Prva tačka dnevnog reda –** **Razmatranje Izveštaja o radu Saveta za prava deteta Vlade Republike Srbije, koji je podnelo Ministarstvo za rad, zapošljavanje, boračka i socijalna pitanja (23 Broj 02-3873/18 od 18. decembra 2018. godine)**

Pre prelaska na rad po dnevnom redu predsedavajući sednice Nada Lazić, zamenik predsednika Odbora je obavestila prisutne da je Ministarstvo za rad, zapošljavanje, boračka i socijalna pitanja dostavilo Odboru Izveštaj o radu Saveta za prava deteta Vlade Republike Srbije, a u skladu sa tačkom 4. Odluke o obrazovanju Saveta za prava deteta koja predviđa da Savet dostavlja Izveštaj o radu nadležnom odboru i Vladi najmanje dva puta godišnje. Takođe je istakla da je ovo drugi put, u ovom Sazivu Narodne skupštine, da Savet za prava deteta dostavlja Izveštaj o svom radu Odboru za prava deteta. Podsetila je članove i zamenike članova Odbora da im je Izveštaj dostavljen putem elektronske pošte i u štampanom obliku podeljen po poslaničkim grupama, i da su imali prilike da se sa sadržinom blagovremeno upoznaju.

Uvodno predstavljanje Izveštaja podnele su prof. dr Slavica Đukić Dejanović, ministar bez portfelja i Stana Božović, državni sekretar. Naime, polazeći od tačke 4. Odluke o obrazovanju Saveta za prava deteta Vlade Republike Srbije koja definiše da Savet dostavlja izveštaj o svom radu nadležnom odboru Narodne skupštine, ukratko su predstavile aktivnosti dosadašnjeg rada Saveta za prava deteta.

U diskusiji su učestvovali članovi i zamenici članova Odbora: Nada Lazić, Milanka Jevtović Vukojičić i Milija Miletić, kao i prof. dr Slavica Đukić Dejanović, ministar bez portfelja, Stana Božović, državni sekretar.

Tokom diskusije članovi i zamenici članova Odbora su pohvalili podneti Izveštaj, ocenivši da je detaljan, jasan i precizan. Posebno je bilo reči o aktivnoj participaciji, odnosno o aktivnoj uključenosti dece u donošenju odluka, a sve u cilju zaštite najboljeg interesa deteta. Naime, s tim u vezi, izneto je i mišljenje da svaka politika bi trebalo u procesu donošenja svojih programa i aktivnosti da uključi i najosetljiviju kategoriju – decu, odnosno da se čuje i njihovo mišljenje o merama i aktivnostima koje će se preduzeti, a koja se odnose na njih. Polazeći od podnetog Izveštaja, bilo je i reči pohvale zbog formiranja Međuministarskog tima, smatrajući ga veoma važnim kako bi se izvršila postojeća analiza rada, zatim dale preporuke za otklanjanja poteškoća i objedinili svi podaci, po sektorima, kako bi se predstavila jasna i precizna baza podataka na osnovu koji bi se kasnije implementirali programi i aktivnosti. Takođe, posebno su pohvaljeni programi i aktivnosti koji nisu restriktivni, kada su u pitanju deca, već preventivni, uz akcenat na jačanju potencijala porodice.

U toku diskusije bilo je i reči o deci koja žive na selu, uz izneto mišljenje da deca koja žive na selu nemaju iste mogućnosti kao deca koja žive u gradu, zatim da deca koja žive na selu su deca iz određenih kategorija kojima je teško jer nemaju iste uslove života i rada, odnosno nema u svakom selu škola i zdravstvena ustanova kao što je slučaj kod dece u gradu. S tim u vezi, ukazana je potreba, da u narednom periodu, Republika Srbija odnosno Ministarstvo za rad, zapošljavanje, boračka i socijalna pitanja, Savet za prava deteta Vlade Republike Srbije, kao i lokalna samouprava, posvete još više pažnje kategoriji dece koja su rođena i žive na selu, u seoskim sredinama, uz akcenat da im se pruže više mogućnosti, odnosno da se pruži bolji i kvalitetniji uslovi života deci na selu.

Na kraju diskusije, a na predlog zamenika predsednika, Odbor za prava deteta je jednoglasno (13 „za“) prihvatio Izveštajo radu Saveta za prava deteta Vlade Republike Srbije, koji je podnelo Ministarstvo za rad, zapošljavanje, boračka i socijalna pitanja (23 Broj 02-3873/18 od 18. decembra 2018. godine). Zamenik predsednika je obavestila da će Odbor, u skladu sa čl. 67. i 229. Poslovnika Narodne skupštine, izvestiti Narodnu skupštinu o prihvatanju Izveštajo radu Saveta za prava deteta Vlade Republike Srbije, i kao informisanje biće dalje dostavljeno narodnim poslanicima sa ostalim pregledima akata.

**Druga tačka dnevnog reda - Određivanje člana Odbora za pristupanje formiranju i delovanju Nacionalne koalicije za okončanje dečjih brakova u Republici Srbiji**

U diskusiji su učestvovali narodni poslanici, članovi Odbora Nada Lazić, predsedavajući i prof. dr Vladimir Marinković, potpredsednik Narodne skupštine.

Predsedavajući sednice Nada Lazić, zamenik predsednika Odbora je obavestila prisutne da su Vlada Republike Srbije, odnosno potpredsednica Vlade i predsednica Koordinacionog tela za rodnu ravnopravnost i UNICEF u Republici Srbiji uputili predsednici, odnosno Odboru za prava deteta Pozivno pismo za pristupanje Nacionalnoj koaliciji za okončanje dečjih brakova u Republici Srbiji, sa okvirnim Predlogom mandata i fukcionisanja Nacionalne koalicije. Podsetila je članove i zamenike članova Odbora da su im Pozivno pismo sa gore pomenutim okvirnim Predlogom dostavljeni putem elektronske pošte i u štampanom obliku podeljeni po poslaničkim grupama, i da su imali prilike da se sa sadržinom blagovremeno upoznaju. Takođe je obavestila da je Osnivački sastanak Nacionalne koalicije planiran za mesec februar 2019. godine i da je Odbor zamoljen da odredi člana Odbora koji je zainteresovan za pristupanje formiranju i delovanju Nacionalne koalicije za okončanje dečjih brakova u Republici Srbiji, kako bi im se do 30. januara 2019. godine dostavili traženi kontakt podaci člana - predstavnika Odbora, radi dalje komunikacije i saradnje.

Na predlog prof. dr Vladimira Marinkovića, potpredsednika Narodne skupštine i člana Odbora, Odbor je jednoglasno („13“) i bez diskusije odredio narodnog poslanika Sandru Božić, člana Odbora za pristupanje formiranju i delovanju Nacionalne koalicije za okončanje dečjih brakova u Republici Srbiji.

**Treća tačka dnevnog reda – R a z n o**

Povodom ove tačke dnevnog reda nije bilo diskusije ni predloga.

 Predsedavajući sednice Nada Lazić, zamenik predsednika Odbora je obavestila prisutne da je UNICEF u Republici Srbiji uputio Odboru Predlog za Radni plan Odbora za prava deteta u 2019. godini i predložio nekoliko aktivnosti sa čijom sadržinom su članovi i zamenici članova Odbora imali prilike da se blagovremeno upoznaju, s obzirom da je materijal, odnosno pomenuti Predlog dostavljen elektronskim putem i podeljen u štampanom obliku po poslaničkim grupama. Takođe, zamolila je članove Odbora, ako eventualno imaju još predloge, da iznesu ili dostave Službi Odbora, elektronskim putem, kako bi se kompletirao konačan Predlog za Radni plan Odbora u 2019. godini.

Sednica je završena u 12,50 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

 SEKRETAR ODBORA ZAMENIK PREDSEDNIKA ODBORA

 Jelena Đorić Nada Lazić